J. Liška, minister obrany SR: (2003-10-22):
Právna úprava obrannej štandardizácie, kodifikácie a štátneho overovania kvality výrobkov a služieb na účely obrany nie je obsiahnutá v právnom poriadku Slovenskej republiky. Táto skutočnosť sa javí ako výrazný nedostatok  v nadväznosti na požiadavky vyplývajúce z procesu zaraďovania sa Slovenskej republiky do Severoatlantickej aliancie. Hlavným cieľom úpravy problematiky obrannej štandardizácie, kodifikácie a štátneho overovania kvality je v čo najkratšom čase dosiahnuť, aby technické prostriedky používané ozbrojenými silami spĺňali podmienky interoperability s technickými prostriedkami a činnosťami armád členských štátov aliancie, používaná technika bola na zodpovedajúcej technickej úrovni a kvalite a logistické zabezpečenie bolo realizované operatívne a efektívne. Zákonom sa navrhuje zriadiť na výkon a koordináciu jednotlivých činností Úrad pre obrannú štandardizáciu, kodifikáciu a štátne overovanie kvality. Jedným zo základných nástrojov na dosiahnutie interoperability je obranná štandardizácia. Obrannú štandardizáciu sa v súčasnosti Severoatlantická aliancia snaží využiť  pri spolupráci s partnerskými štátmi v rámci prípravy  potenciálnych členov Severoatlantickej aliancie na vstup, ako aj pri plánovaní a účasti týchto štátov na riešení kríz pôsobením v spoločných operáciách so silami Severoatlantickej aliancie. Kodifikácia je dôležitým nástrojom logistického zabezpečenia ozbrojených síl. Implementáciou kodifikačného systému Severoatlantickej aliancie do logistického systému ozbrojených síl Slovenskej republiky sa zjednoduší a urýchli manipulácia s údajmi o výrobkoch, ktoré sú určené na účely obrany. Účelom právnej úpravy štátneho overovania kvality je zakotvenie postupov pri overovaní kvality výrobkov a služieb na účely obrany vyplývajúcich zo štandardizačných dokumentov Severoatlantickej aliancie. Vážená pani predsedníčka, vážené panie poslankyne, vážení páni poslanci, dovoľujem si vás požiadať o prerokovanie predloženého vládneho návrhu zákona a o jeho postúpenie do druhého čítania. Ďakujem. Z. Martináková, podpredsedníčka NR SR: Ďakujem, pán minister. Dávam slovo spravodajcovi, ktorého určil navrhnutý gestorský výbor, výbor pre obranu a bezpečnosť, pánovi poslancovi Lajosovi Ladányimu.  Pán poslanec máte slovo. L. Ladányi, poslanec: Ďakujem. Vážená pani predsedajúca, vážené panie poslankyne, vážení páni poslanci, Výbor Národnej rady Slovenskej republiky pre obranu a bezpečnosť svojím uznesením  č. 135 z 9. októbra 2003 ma určil za spravodajcu k vládnemu návrhu zákona  o obrannej štandardizácii, kodifikácii a štátnom overovaní kvality výrobkov a služieb na účely obrany (tlač 410). V súlade s § 73 ods. 1 zákona o rokovacom poriadku podávam v prvom čítaní spravodajskú  informáciu o predmetnom vládnom návrhu zákona. Konštatujem, že uvedený návrh spĺňa z formálnoprávnej stránky všetky náležitosti uvedené v § 67 a v § 68 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, ako i náležitosti  určené v legislatívnych pravidlách. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada Slovenskej republiky uzniesla  v zmysle § 73 ods. 3 písm. c) rokovacieho poriadku na tom, že po rozprave odporučí uvedený návrh zákona prerokovať v druhom čítaní. V súlade  s rozhodnutím predsedu Národnej rady Slovenskej republiky z 2. októbra 2003 č. 405 a podľa § 71 rokovacieho poriadku Národnej rady Slovenskej republiky navrhujem, aby návrh zákona prerokovali výbory: Ústavnoprávny výbor Národnej rady Slovenskej republiky, Výbor Národnej rady Slovenskej republiky pre financie, rozpočet a menu, Výbor Národnej rady Slovenskej republiky pre hospodárstvo, privatizáciu a podnikanie a Výbor Národnej rady Slovenskej republiky pre obranu a bezpečnosť. Za gestorský výbor navrhujem Výbor Národnej rady Slovenskej republiky pre obranu a bezpečnosť. Odporúčam, aby výbory predmetný návrh zákona prerokovali v lehote do 30 dní a gestorský výbor do 31 dní od jeho prerokovania v prvom čítaní na schôdzi Národnej rady Slovenskej republiky. Prosím, pani predsedajúca, aby ste otvorili rozpravu k tomuto návrhu. Z. Martináková, podpredsedníčka NR SR: Ďakujem, pán poslanec. Otváram všeobecnú rozpravu. Písomne nemám do rozpravy žiadnu prihlášku. Otváram možnosť ústne sa prihlásiť do všeobecnej rozpravy. Uzatváram možnosť hlásiť sa do rozpravy. Vyhlasujem všeobecnú rozpravu za skončenú. Ďakujem, pán minister obrany a pán poslanec. Panie poslankyne, páni poslanci, v tejto chvíli sú na programe návrhy zákonov, ktoré odôvodňuje minister práce, sociálnych vecí a rodiny, o sociálnej pomoci a o službách zamestnanosti, pričom chcem ešte informovať, že vládny návrh zákona o starobnom dôchodkovom sporení, sme sa dohodli, budeme prerokúvať v prípade, že prezident vráti zákony, predovšetkým zákon o sociálnom poistení, až potom. A keďže pán prezident dnes tento zákon vrátil, budeme rokovať o návrhu zákona o starobnom dôchodkovom sporení až potom, ako prerokujeme vrátený prezidentom zákon. Zároveň ale chcem oznámiť, že minister práce, sociálnych vecí a rodiny pán Kaník v týchto chvíľach podpisuje s odbormi Kolektívnu dohodu vo verejnej službe. Vyšlo to tak časovo, preto by som chcela získať váš všeobecný súhlas, aby sme pokračovali ďalšími bodmi. Pán minister sa okamžite po podpise dohody vráti do rokovacej sály a budeme potom v jeho bodoch pokračovať. Je všeobecný súhlas s takýmto postupom? Ďakujem. Podľa programu je teda ďalším bodom návrh poslankyne Národnej rady Slovenskej republiky Anny Záborskej na vydanie zákona, ktorým sa mení zákon Národnej rady Slovenskej republiky č. 98/1995 Z. z. o Liečebnom poriadku v znení neskorších predpisov . Návrh zákona prerokujeme v prvom čítaní, máte ho ako tlač 409. Prosím, pani poslankyňa Záborská, aby ste návrh zákona v snemovni odôvodnili.